George Frost Kennan (Milwaukee, Wisconsin) 16 Februarie 1904 - Princeton, New Jersey, 17 Maart 2005) was 'n Amerikaanse diplomaat en historikus.Hy het dekades vir die Amerikaanse Ministerie van Buitelandse Sake (State Department) gewerk. As beleidsbeplanner ten opsigte van buitelandse sake het hy gedurende die 1940's en 1950's 'n doktrine ontwikkel om die Sowjetunie “in te perk", en word hy dikwels beskou as die "argitek" van die Koue Oorlog. Sy oom was die ontdekkingsreisiger en skrywer George Kennan. Kennan is in Milwaukee, Wisconsin, gebore. Sy ouers was Kossuth Kennan en Florence James Kennan. Hy het by die St John's Militêre Akademie skool gegaan en aan die Princeton Universiteit gestudeer. Hy het in 1925 gegradueer en by die Amerikaanse diplomatieke korps aangesluit. Sy eerste pos was Genève, Switserland en in 1927 is hy na Hamburg, Duitsland. In 1928 word hy na Tallinn in Estland oorgeplaas. Die volgende jaar is hy aangestel as Derde Sekretaris vir alle Baltiese state. In 1931 trou hy met die Noorse burger Annaliese Sorenson en het hy ook met studie van die Russiese taal en kultuur in Berlyn begin, as deel van die voorbereiding van die Verenigde State se beplande erkenning van die Sowjetunie.